লিওনেল মেসি: পিএসজির সাথে চুক্তি সই করলেন সাবেক বার্সেলোনা তারকা
ইউরোপের অন্যতম সেরা ক্লাব বার্সেলোনা ছেড়ে লিওনেল মেসি ফরাসী ফুটবল ক্লাব প্যারিস সেইন্ট জার্মেইয়ে আনুষ্ঠানিকভাবে যোগ দিলেন।
পিএসজি ক্লাব কর্তৃপক্ষ আনুষ্ঠানিক চুক্তি স্বাক্ষর নিশ্চিত করেছেন।
নতুন ক্লাবে ৩০ নম্বর জার্সি পরবেন মেসি।
আর্জেন্টিনার এই ৩৪ বছর বয়সী অধিনায়ক গত ২১ বছর ধরে ছিলেন স্প্যানিশ ক্লাব বার্সেলোনায় ছিলেন।
কিন্তু স্প্যানিশ লীগ লা লিগার নতুন আর্থিক ফেয়ার প্লে নীতির কারণে মেসির সাথে চুক্তি নবায়ন করতে পারেনি বলে জানিয়েছিল বার্সেলোনা ক্লাব কর্তৃপক্ষ।
বার্সেলোনায় আর থাকছেন না মেসি
২৫ বছরের প্রেমের পর 'শতাব্দীর শ্রেষ্ঠ বিয়ে'
বিদায়ী সংবাদ সম্মেলনে হাউমাউ করে কাঁদলেন লিওনেল মেসি
লিওনেল মেসি এর আগে পিএসজির ব্রাজিলিয়ান তারকা নেইমারের সাথে খেলেছেন বার্সেলোনায়।
এছাড়া পিএসজিতে আর্জেন্টিনার ডি মারিয়া, পারেদেসরা আছেন।
এই মাসের শুরুতে পিএসজির ফুটবলারদের সাথে ছুটি কাটাতে দেখা গেছে লিওনেল মেসিকে।
রবিবার লিওনেল মেসি বার্সেলোনায় নিজের শেষ সংবাদ সম্মেলনটি করেন।
যেখানে তিনি বলেছিলেন, "এটাই (বার্সেলোনা) আমার বাড়ি। আমি একদিন এখানে ফিরে আসবো বলে আমার সন্তানদের কথা দিয়েছি।"
নিজের বক্তব্য শেষ করার পর মেসি কেঁদে ফেলেন - বেশ খানিকটা সময় পুরো সংবাদ সম্মেলনের জায়গায় ছিল নীরবতা। উপস্থিত সবাই লিওনেল মেসিকে সম্মান জানিয়ে দাঁড়িয়ে যান তখন।
এরপরই শুরু হয় প্রশ্ন-উত্তর পর্ব। সাংবাদিকদের প্রশ্নে ছিল অবিশ্বাস - লিওনেল মেসি যে বার্সেলোনা ছেড়ে যাচ্ছেন, এটাই অবিশ্বাস্য ছিল অনেকের।
লিওনেল মেসি এ বিষয়ে বলেন, "আমি কখনও ভাবিনি যে এভাবে বিদায় নিতে হবে। এখানকার সবাইকে মনে থাকবে আমার। যে ভালোবাসা এখানে আমি পেয়েছি তার সাথে কোন কিছুর তুলনা হয় না। বিদায়ের সময় আমার দর্শকদের পাইনি আমি, এটা আমার জন্য কষ্টদায়ক, আমি পুরো ন্যু কাম্পে মানুষের কাছে থেকে বিদায় নিতে চেয়েছিলাম।"
মেসি নিজের তিন সন্তানকে 'কাতালান-আর্জেন্টাইন' বলে আখ্যা দেন।
এর আগে গত বৃহস্পতিবার বার্সেলোনা থেকে মেসির বিদায়ের ঘোষণা আসার পরপরই মেসির পক্ষ থেকে পিএসজির সাথে যোগাযোগ করা হচ্ছিল।
তারও আগে স্প্যানিশ ক্লাব বার্সেলোনা জানিয়ে দেয়, লিওনেল মেসির সাথে তারা যে চুক্তিতে সম্মত হয়েছিল, সেটা চূড়ান্ত করা সম্ভব হচ্ছে না।

ইউরোপের অন্যতম সেরা ক্লাব বার্সেলোনা ছেড়ে লিওনেল মেসি ফরাসী ফুটবল ক্লাব প্যারিস সেইন্ট জার্মেইয়ে আনুষ্ঠানিকভাবে যোগ দিলেন।